
Visszafelé okoskodás az iskolai oktatásban

Kulcsszavak: oktatás, matematika, rákmódszer
A pályamunkám célja az, hogy bemutassam, hogyan alkalmazható a visszafelé gondolkodás (rákmódszer) probléma megoldási sratégia a matematika oktatásban. Ez a módszer azt mutatja meg a diákoknak, hogyan lehet hatékonyan megoldani egy szöveges feladatot, úgy hogy a kitűzött céltól visszafelé haladva keresünk megoldásokat, ezáltal fejlesztve az analitikus és logikai gondolkodásukat. Kutatásomat az Ungvári 10. Számú Dayka Gábor Magyar Tannyelvű Középiskola 6.osztályos tanulói körében végeztem.
A kutatás két szakaszból állt, egy bemeneti és egy záró feladatsor megoldásából, melyet két tanítási óra előzött meg. A bemeneti teszt felmérte a diákok addig megszerzett tudását. A két tanítási órán a visszafelé gondolkodás módszerét tanítottam, gyakorlati példák és feladatok megoldásával. A záró feladatsor ugyanazokat a feladatokat tartalmazta, mint a bemeneti, lehetővé téve a fejlődés mérését.
Az eredmények azt mutatták, hogy a diákok többsége fejlődést mutatott, miután megtanulták alkalmazni a stratégiát. Az értékelési szintek alapján a tanulók közül többen is magasabb szintre léptek a záró feladatsor megírása után.
Következtetésként elmondhatom, hogy a visszafelé gondolkodás nemcsak a matematikai problmémamegoldó képességeket fejleszti, hanem hozzájárul a logikus és kreatív gondolkodás megerősítéséhez is. A feladatok nehézségi szintje miatt a fejlődés korlátozott maradt, ezért szükség van a feladatsor adaptálására, hogy még hatékonyabban támogassa a tanulási folyamatot.



